
Betegtájékoztató: Információk a beteg számára
Coverex-AS Komb Forte filmtabletta

perindopril-arginin/indapamid
Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4 pont.
A betegtájékoztató tartalma:
1.
Milyen típusú gyógyszer a Coverex-AS Komb Forte filmtabletta és milyen betegségek esetén alkalmazható?
2.
Tudnivalók a Coverex-AS Komb Forte filmtabletta szedése előtt
3.
Hogyan kell szedni a Coverex-AS Komb Forte filmtablettát?
4.
Lehetséges mellékhatások
5. Hogyan kell a Coverex-AS Komb Forte filmtablettát tárolni?
6.
A csomagolás tartalma és egyéb információk
1. Milyen típusú gyógyszer a Coverex-AS Komb Forte filmtabletta és milyen betegségek esetén alkalmazható?
A Coverex-AS Komb Forte filmtabletta kétféle hatóanyagot, perindoprilt és indapamidot tartalmaz. Vérnyomáscsökkentő gyógyszer, amely a magas vérnyomás (hipertónia) kezelésére szolgál. A Coverex-AS Komb Forte filmtablettát olyan betegeknek írják fel, akik külön-külön tablettaként szednek 10 mg perindoprilt és 2,5 mg indapamidot; ezek a betegek a két külön készítmény helyett kaphatnak egy Coverex-AS Komb Forte filmtablettát, amely mindkét hatóanyagot tartalmazza.

A perindopril az ún. angiotenzin-konvertáló enzim- (ACE) gátlók csoportjába tartozik. Tágítja a vérereket, ezáltal a szív könnyebben tudja rajtuk átpumpálni a vért. Az indapamid vízhajtó gyógyszer. A vízhajtók fokozzák a vesék által termelt vizelet mennyiségét. Az indapamid azonban eltér a többi vízhajtó szertől, mivel csak kismértékben növeli a vizelet mennyiségét. Mindkét hatóanyag csökkenti a vérnyomást, és együttesen szabályozzák az Ön vérnyomását.
2. Tudnivalók a Coverex-AS Komb Forte filmtabletta szedése előtt
Ne szedje a Coverex-AS Komb Forte filmtablettát:
-
ha allergiás a perindoprilre vagy más ACE-gátlóra, az indapamidra vagy más szulfonamidra, vagy a gyógyszer (6. pontban felsorolt) egyéb összetevőjére,
· ha Ön egy korábbi ACE-gátló-kezelés kapcsán az alábbi tüneteket tapasztalta: nehézlégzés, az arc vagy nyelv duzzanata, erős viszketés vagy súlyos bőrkiütések, illetve, ha Ön vagy a családjából bárki hasonló tüneteket észlelt bármilyen más körülmények között (angioödémának nevezett állapot),
· ha cukorbetegségben szenved vagy károsodott a veseműködése és aliszkirén hatóanyag-tartalmú vérnyomáscsökkentő gyógyszert kap,
· ha súlyos májbetegségben vagy hepatikus enkefalopátiában (degeneratív agykárosodás) szenved,
· ha olyan vesebetegségben szenved, amikor a vese vérellátása csökkent (veseartéria-szűkület),
· ha Ön művesekezelésben, vagy bármely vérszűrő eljárásban részesül. Az alkalmazott berendezéstől függően a Coverex-AS Komb Forte-kezelés nem biztos, hogy megfelelő Önnek,
· ha alacsony a vérében a káliumszint,
· ha feltételezhető, hogy Ön kezeletlen, dekompenzált szívelégtelenségben szenved (ami nagyfokú vízvisszatartással és nehézlégzéssel jár),
· ha több mint 3 hónapos terhes (azonban a terhesség korai szakaszában is jobb kerülni a Coverex-AS Komb Forte filmtabletta szedését − lásd a „Terhesség” című részt),
· ha szívelégtelenség kezelésére szakubitrilt és valzartánt tartalmazó gyógyszert szed vagy korábban szedett, mivel ilyenkor fokozott az angioödéma (hirtelen fellépő duzzanat a bőr alatt, olyan területen, mint például a torok) kialakulásának a kockázata (lásd „Figyelmeztetések és óvintézkedések” és „Egyéb gyógyszerek és a Coverex-AS Komb Forte filmtabletta”).
Figyelmeztetések és óvintézkedések

A Coverex-AS Komb Forte filmtabletta szedése előtt beszéljen kezelőorvosával vagy gyógyszerészével:
· ha Önnek aortasztenózisa (szívből kivezető főverőér szűkülete) vagy hipertrófiás kardiomiopátiája (szívizombetegség) vagy veseartéria-szűkülete (a vesét vérrel ellátó verőér szűkülete) van,
· ha Önnek szívelégtelensége vagy bármilyen más szívproblémája van,
· ha Önnek veseproblémája van, vagy művesekezelésben részesül,
· ha Ön látásromlást vagy szemfájdalmat tapasztal. Ezek a tünetek a szem érhártyáján belüli folyadékfelhalmozódásra (koroideális effúzió vagy folyadékgyülem) vagy a szembelnyomás emelkedésére utalhatnak és a Coverex-AS Komb Forte bevételét követően órákon vagy heteken belül jelentkezhetnek.

Kezeletlen esetben ez végleges látásromláshoz vezethet. Ha előzőleg volt már penicillin- vagy szulfonamidallergiája, akkor Önnél nagyobb a kockázat ennek kialakulására.

· ha izomrendellenességet tapasztal, beleértve izomfájdalmat, izomérzékenységet, izomgyengeséget vagy izomgörcsöket,
· ha Önnél rendellenesen magas az aldoszteron nevű hormon szintje a vérben (primer aldoszteronizmus),
· ha Önnek májproblémája van,
· ha Ön kollagén-betegségben (bőrbetegség) szenved, mint például a szisztémás lupusz eritematózusz vagy szkleroderma,
· ha Ön érelmeszesedésben szenved (az artériák falának megkeményedése),
· ha Ön hiperparatireózisban szenved (a mellékpajzsmirigy túlműködése),
· ha Ön köszvényben szenved,
· ha Ön cukorbeteg,
· ha Ön sószegény étrendet tart vagy káliumtartalmú sópótlókat használ,
· ha Ön lítiumot vagy káliummegtakarító gyógyszereket (spironolakton, triamteren), vagy káliumpótlókat szed, mert a Coverex-AS Komb Forte filmtablettával való együttes alkalmazásuk kerülendő (lásd „Egyéb gyógyszerek és a Coverex-AS Komb Forte filmtabletta”),
· ha Ön időskorú,
· ha valaha már volt fényérzékenységi reakciója,
· ha az arc-, az ajkak-, a száj-, a nyelv- vagy a torok duzzanatával járó súlyos allergiás reakció alakul ki Önnél, amely nyelési vagy légzési nehézséget okozhat (angioödéma). Ez a kezelés során bármikor előfordulhat. Ha ilyen tüneteket tapasztal, hagyja abba kezelést és azonnal forduljon orvoshoz.

· ha Ön a következő, magas vérnyomás kezelésére szolgáló gyógyszerek bármelyikét szedi:

-
angiotenzin II-receptor-blokkoló (ARB) (zartánok néven is ismertek – például valzartán, telmizartán, irbezartán), különösen akkor, ha cukorbetegséggel összefüggő vesebetegségben szenved,
-
aliszkirén.

Kezelőorvosa rendszeresen ellenőrizheti az Ön veseműködését, vérnyomását és az elektrolitszinteket (például kálium) a vérben. 

Lásd még a „Ne szedje a Coverex-AS Komb Forte filmtablettát” pontban szereplő információkat.
· ha Ön feketebőrű, mert nagyobb lehet Önnél az angioödéma kialakulásának kockázata, valamint ez a gyógyszer kevésbé hatékonyan csökkentheti a vérnyomását, mint a nem-fekete bőrszínű betegekben,
-
ha Ön művesekezelést kap nagy átáramlású membrán segítségével,
-
ha Ön az alábbi gyógyszerek bármelyikét szedi, az angioödéma kockázata Önnél megemelkedett:
· racekadotril (hasmenés kezelésére alkalmazott gyógyszer),

· szirolimusz, everolimusz, temszirolimusz és egyéb, úgynevezett mTOR-gátlók osztályába tartozó gyógyszerek (szervátültetés során a beültetett szervek kilökődésének megakadályozására vagy daganatos betegség kezelésére alkalmazott gyógyszerek),
· szakubitril (valzartánnal kombinációban elérhető gyógyszer), tartósan fennálló szívelégtelenség kezelésére,
· linagliptin, szaxagliptin, szitagliptin, vildagliptin vagy más, az úgynevezett gliptinek csoportjába tartozó gyógyszer (cukorbetegség kezelésére alkalmazott gyógyszerek).
Angioödéma

Angioödéma (az arc, az ajkak, a nyelv vagy a torok duzzanatával járó súlyos allergiás reakció, ami nyelési és légzési nehézséget okozhat) eseteit jelentették az ACE-gátlókkal − beleértve a Coverex-AS Komb Forte filmtablettát is − kezelt betegek körében. Ez a kezelés során bármikor előfordulhat. Ha ilyen tüneteket tapasztal, hagyja abba a Coverex-AS Komb Forte filmtabletta szedését és azonnal forduljon orvoshoz. Lásd még a 4. pontot.

Feltétlenül közölje kezelőorvosával, ha úgy gondolja, hogy terhes, vagy teherbe eshet. A Coverex-AS Komb Forte filmtabletta szedése nem javasolt a terhesség korai időszakában és tilos szedni a terhesség 3. hónapját követően, mert ilyenkor súlyos károsodást idézhet elő a magzatnál (lásd „Terhesség és szoptatás”).
Ha Ön Coverex-AS Komb Forte filmtablettát szed, tájékoztassa erről kezelőorvosát vagy a gondozását végző egészségügyi szakembert:
· ha Ön általános érzéstelenítés és/vagy nagyobb sebészeti beavatkozás előtt áll,
· ha Önnek mostanában hasmenése volt vagy hányt, vagy ki van száradva,
· ha Önnél művesekezelést (dialízis) vagy LDL-aferezist (amelynek során egy gép segítségével koleszterint távolítanak el a véréből) terveznek végezni,
· ha Ön deszenzibilizáló kezelést fog kapni azért, hogy csökkenjenek a méh- vagy darázscsípés nyomán kialakuló allergiás tünetei,
· ha Önnél olyan orvosi vizsgálatot terveznek, amelyben jódtartalmú kontrasztanyagot (olyan anyag, amely röntgenvizsgálat során láthatóvá tesz bizonyos szerveket, mint például a vese vagy a gyomor) fognak injekció formájában beadni Önnek,
· ha változást tapasztal a látásában, vagy szemfájdalmat érez az egyik vagy mindkét szemében a Coverex-AS Komb Forte szedése alatt. Ez a zöld hályog (glaukóma), a fokozott szemnyomás kialakulásának a jele lehet. Hagyja abba a Coverex-AS Komb Forte-kezelést és forduljon orvoshoz.

Gyermekek és serdülők
A Coverex-AS Komb Forte filmtabletta alkalmazása 18 év alatti gyermekeknél és serdülőknél nem javasolt.
Egyéb gyógyszerek és a Coverex-AS Komb Forte filmtabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint a szedni tervezett egyéb gyógyszereiről.
A Coverex-AS Komb Forte filmtabletta együttes alkalmazása kerülendő az alábbi gyógyszerekkel:
· lítium (mánia vagy depresszió kezelésére),
· aliszkirén (magas vérnyomás kezelésére), ha nincs cukorbetegsége vagy veseproblémája,
· káliummegtakarító vízhajtók (például triamteren, amilorid), káliumsók, vagy egyéb gyógyszerek, amik emelik a vér káliumszintjét (például heparin [ami a vérrögök kialakulásának megelőzésére szolgáló gyógyszer], a trimetoprim és a ko-trimoxazol, ami trimetoprim/szulfametoxazol néven is ismert [bakteriális fertőzések kezelésére alkalmazott gyógyszer]),
· esztramusztin (rákos megbetegedések kezelésére alkalmazható),
· egyéb vérnyomáscsökkentő gyógyszerek: angiotenzin-konvertáló enzimgátlók és angiotenzin‑receptor-blokkolók.

A Coverex-AS Komb Forte filmtabletta kezelést más gyógyszerek egyidejű használata befolyásolhatja. Lehet, hogy kezelőorvosának meg kell változtatnia a gyógyszerek adagját, és/vagy egyéb óvintézkedéseket tehet. Feltétlenül tájékoztassa kezelőorvosát, ha az alábbi gyógyszerek valamelyikét szedi, mivel fokozott elővigyázatosságra lehet szükség:
· a magas vérnyomás kezelésére alkalmazott egyéb gyógyszerek, ideértve például az angiotenzin II‑receptor-blokkolókat (ARB) vagy az aliszkirént (lásd még a „Ne szedje a Coverex-AS Komb Forte filmtablettát” és a „Figyelmeztetések és óvintézkedések” pontok alatti információt), vagy vízhajtókat (olyan gyógyszerek, amelyek fokozzák a vesék által termelt vizelet mennyiségét),
· szívelégtelenség kezelésére alkalmazott káliummegtakarító gyógyszerek: eplerenon és spironolakton napi 12,5 mg–50 mg közötti adagban,
· gyógyszerek, amelyeket leggyakrabban a hasmenés kezelésére (racekadotril) alkalmaznak, vagy gyógyszerek, amelyeket a szervátültetés során beültetett szervek kilökődésének megakadályozására alkalmaznak (szirolimusz, everolimusz, temszirolimus és egyéb, úgynevezett mTOR-gátlók osztályába tartozó gyógyszerek). Lásd „Figyelmeztetések és óvintézkedések” szakasz,
· szakubitril/valzartán (tartósan fennálló szívelégtelenség kezelésére alkalmazott gyógyszer). Lásd „Ne szedje a Coverex-AS Komb Forte filmtablettát” és „Figyelmeztetések és óvintézkedések” fejezeteket,

· általános érzéstelenítő gyógyszerek,
· jódtartalmú kontrasztanyagok,
· bakteriális fertőzések kezelésére alkalmazott antibiotikumok (például moxifloxacin, sparfloxacin, injekció formájában adott eritromicin),
· metadon (kábítószer-függőség kezelésére alkalmazható),
· prokainamid (a szabálytalan szívműködés kezelésére alkalmazható),
· allopurinol (köszvény kezelésére alkalmazható),
· allergiás reakciók, mint például szénanátha kezelésére alkalmazott antihisztaminok (például mizolasztin, terfenadin vagy asztemizol),
· kortikoszteroidok, amelyek különböző kórképek, köztük a súlyos asztma és reumás ízületi gyulladás kezelésére alkalmazhatók,
· az immunrendszer működését gyengítő készítmények, amelyek autoimmun betegségek kezelésére, illetve szervátültetés után a kilökődés megelőzésére alkalmazhatók (például ciklosporin, takrolimusz),
· halofantrin (a malária bizonyos típusai ellen), pentamidin (tüdőgyulladás kezelésére alkalmazható),
· arany injekció (sokízületi gyulladás kezelésére),
· vinkamin (tünetet okozó gondolkodási zavarok, köztük az emlékezetvesztés kezelésére alkalmazható időseknél),
· bepridil (angina pektorisz kezelésére alkalmazható),
· szívritmuszavarok kezelésére alkalmazható gyógyszerek (például kinidin, hidrokinidin, dizopiramid, amiodaron, szotalol, ibutilid, dofetilid, digitálisz, bretilium),
· ciszaprid, difemanil (gyomor- és emésztési problémák kezelésére alkalmazott gyógyszerek),
· digoxin vagy más szívglikozidok (szívbetegségek kezelésére alkalmazható),
· baklofén (bizonyos betegségekben, például szklerózis multiplexben előforduló izommerevség kezelésére),
· a cukorbetegség kezelésére szolgáló gyógyszerek, mint az inzulin, metformin vagy gliptinek,
· kalcium, beleértve a kalciumpótló készítményeket,
· bélmozgást elősegítő hashajtók (például szenna),
· nem-szteroid gyulladásgátló szerek (például ibuprofén) vagy nagy dózisú szalicilátok (például acetilszalicilsav, ami a fájdalom csillapítására és a láz csökkentésére, valamint a véralvadás megelőzésére használt számos gyógyszerben jelen lévő hatóanyag),
· amfotericin B injekció (súlyos gombás fertőzések kezelésére alkalmazott gyógyszer),
· mentális egészségi problémák, mint például depresszió, szorongás, skizofrénia stb. kezelésére alkalmazható gyógyszerek [például úgynevezett triciklusos antidepresszánsok, neuroleptikumok (mint például amiszulprid, szulpirid, szultoprid, tiaprid, haloperidol, droperidol)],
· tetrakozaktid (Crohn-betegség kezelésére),
· trimetoprim (fertőzések kezelésére alkalmazható),
· értágítók, beleértve a nitrátokat (olyan gyógyszerek, amelyek az ereket tágítják),
· alacsony vérnyomás, sokk vagy asztma kezelésére alkalmazott gyógyszerek (például efedrin, noradrenalin vagy adrenalin).

A Coverex-AS Komb Forte filmtabletta egyidejű bevétele étellel és itallal
A Coverex-AS Komb Forte filmtablettát étkezés előtt javasolt bevenni.
Terhesség és szoptatás

Ha Ön terhes vagy szoptat, illetve, ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.
Terhesség

Kezelőorvosa normál esetben azt fogja tanácsolni Önnek, hogy hagyja abba a Coverex-AS Komb Forte filmtabletta szedését, mielőtt teherbe esik, vagy amint kiderül, hogy terhes, valamint azt, hogy a Coverex-AS Komb Forte helyett egy másik gyógyszert kezdjen el szedni. A Coverex-AS Komb Forte alkalmazása nem javasolt a terhesség korai időszakában, a terhesség 3. hónapjától kezdve pedig kifejezetten tilos, mert súlyos károkat okozhat a magzatnak, ha a 3. terhességi hónap után szedik.
Szoptatás

A Coverex-AS Komb Forte filmtabletta nem javasolt szoptató anyák számára, és kezelőorvosa valószínűleg más kezelést fog választani Önnek, amennyiben Ön szoptatni szeretne, különösen, ha gyermeke újszülött vagy koraszülött.

Haladéktalanul keresse fel kezelőorvosát!
A készítmény hatásai a gépjárművezetéshez és a gépek kezeléséhez szükséges képességekre
A Coverex-AS Komb Forte filmtabletta általában nem befolyásolja az éberséget, de a vérnyomás csökkenése miatt egyedileg eltérő reakciók, például szédülés vagy gyengeség, jelentkezhetnek. Emiatt csökkenhetnek a gépjárművezetéshez és a gépek kezeléséhez szükséges képességek.
A Coverex-AS Komb Forte filmtabletta tejcukrot (laktózt) tartalmaz 
Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdené szedni a gyógyszert.
A Coverex-AS Komb Forte nátriumot tartalmaz

A Coverex-AS Komb Forte kevesebb, mint 1 mmol (23 mg) nátriumot tartalmaz filmtablettánként, azaz gyakorlatilag „nátriummentes”.

3. Hogyan kell szedni a Coverex-AS Komb Forte tablettát?
A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.
A készítmény ajánlott adagja naponta egy tabletta. A tablettát lehetőleg reggel, evés előtt, egy pohár vízzel vegye be.
Ha az előírtnál több Coverex-AS Komb Forte filmtablettát vett be
Ha túl sok tablettát vett be, azonnal keresse fel kezelőorvosát vagy a legközelebbi kórház sürgősségi osztályát! A túladagolás legvalószínűbb tünete az alacsony vérnyomás. Kifejezett vérnyomáscsökkenés (előfordulhat hányinger, hányás, izomgörcsök, szédülés, álmosság, zavartság, a vesék által termelt vizelet mennyiségének megváltozása) esetén a lefekvés és a lábak felpolcolása segíthet.
Ha elfelejtette bevenni a Coverex-AS Komb Forte filmtablettát 
Fontos, hogy gyógyszerét minden nap bevegye, mert a rendszeres kezelés jóval hatásosabb. Azonban, ha elfelejtette bevenni a Coverex-AS Komb Forte filmtablettát, a következő adagot a szokásos időben vegye be. Ne vegyen be kétszeres adagot a kihagyott adag pótlására!
Ha abbahagyja a Coverex-AS Komb Forte filmtabletta szedését
Mivel a magas vérnyomást általában élethosszig kezelni kell, beszéljen kezelőorvosával, mielőtt abbahagyná a gyógyszer szedését.
Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.
4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Hagyja abba a gyógyszer szedését és azonnal forduljon orvoshoz, ha a következő súlyos mellékhatások bármelyikét észleli: 
· erős szédülés vagy ájulás, az alacsony vérnyomás következtében (gyakori – 10-ből legfeljebb 1 beteget érinthet),
· hörgőgörcs (mellkasi szorító érzés, sípoló légzés és légszomj) (nem gyakori – 100-ból legfeljebb 1 beteget érinthet),
· az arc, az ajkak, a szájüreg, a nyelv vagy a torok megduzzadása, légzési nehézség (angioödéma) (lásd 2. pont „Figyelmeztetések és óvintézkedések”) (nem gyakori – 100-ból legfeljebb 1 beteget érinthet),
· súlyos bőrreakciók, köztük az eritéma multiforme (egy olyan bőrkiütés, amely gyakran kezdődik az arcon, karokon vagy lábakon vörös, viszkető foltokkal) vagy a súlyos bőrkiütés, csalánkiütés, egész testre kiterjedő bőrkipirulás, súlyos viszketés, a bőr felhólyagosodása, hámlása, duzzanata, nyálkahártya-gyulladás (Stevens–Johnson-szindróma) vagy egyéb allergiás reakciók (nagyon ritka – 10 000-ből legfeljebb 1 beteget érinthet),
· szív- és érrendszeri betegség (szabálytalan szívverés, fizikai terhelésre jelentkező mellkasi, állkapocs- és hátfájdalom (angina pektorisz, szívroham) (nagyon ritka – 10 000-ből legfeljebb 1 beteget érinthet),
· végtaggyengeség vagy beszédzavar, amelyek szélütés tünetei lehetnek (nagyon ritka – 10 000-ből legfeljebb 1 beteget érinthet),
· hasnyálmirigy-gyulladás, ami kifejezett rossz közérzettel társuló súlyos hasi- és hátfájdalmat okozhat (nagyon ritka – 10 000-ből legfeljebb 1 beteget érinthet),
· sárgaság (a bőr és a szemfehérje sárgás elszíneződése), ami májgyulladás tünete lehet (nagyon ritka – 10 000-ből legfeljebb 1 beteget érinthet),
· életveszélyes szívritmuszavar (nem ismert gyakoriságú mellékhatás),
· májbetegség következtében kialakuló agykárosodás (hepatikus enkefalopátia) (nem ismert gyakoriságú mellékhatás),
· izomgyengeség, izomgörcsök, izomérzékenység vagy izomfájdalom, különösen, ha egyidejűleg rosszul érzi magát vagy magas láza van, ezt az izmok kóros lebomlása okozhatja (nem ismert gyakoriságú mellékhatás).

Csökkenő gyakorisági sorrendben az alábbi mellékhatások fordulhatnak elő 

· Gyakori (10-ből legfeljebb 1 beteget érinthet):
A vér alacsony káliumszintje, bőrreakciók allergiára és asztmára hajlamos betegeknél, fejfájás, szédülés, forgó jellegű szédülés (vertigó), bizsergés vagy tűszúrás érzése a kezeken és lábakon, látászavarok, fülzúgás (zaj érzékelése a fülben), köhögés, légszomj (diszpnoé), emésztőrendszeri zavarok (émelygés, hányás, hasi fájdalom, az ízek érzékelésének zavara, emésztési zavar, hasmenés, székrekedés), allergiás reakciók (mint bőrkiütés, viszketés), izomgörcsök, fáradtságérzés.

· Nem gyakori (100-ból legfeljebb 1 beteget érinthet):
Hangulatváltozás, depresszió, alvászavar, csalánkiütés, pontszerű bőrvérzések (purpura), hólyagok képződése a bőrön, veseproblémák, impotencia (a merevedés elérésének vagy fenntartásának képtelensége), verejtékezés, bizonyos típusú fehérvérsejtek (eozinofilek) számának emelkedése a vérben, a laboratóriumi vizsgálatok eredményeinek változásai: magas káliumszint a vérben, ami a gyógyszer elhagyása után normalizálódik, alacsony nátriumszint a vérben ami kiszáradáshoz és alacsony vérnyomáshoz vezethet, aluszékonyság, ájulás, szívdobogásérzés (palpitáció), szapora szívverés (tahikardia), cukorbetegeknél nagyon alacsony vércukorszint (hipoglikémia), az erek gyulladása (vaszkulitisz), szájszárazság, a bőr fokozott érzékenysége a napfényre (fényérzékenységi reakció), ízületi fájdalom (artralgia), izomfájdalom (mialgia), mellkasi fájdalom, rossz közérzet, perifériás ödéma, láz, emelkedett karbamid- és kreatininszint a vérben, elesés.

· Ritka (1000-ből legfeljebb 1 beteget érinthet):
A pikkelysömör rosszabbodása, a laboratóriumi vizsgálatok eredményeinek változásai: a vér alacsony kloridszintje, a vér alacsony magnéziumszintje, a májenzimek szintjének emelkedése, magas szérum bilirubinszint, fáradtság, kipirulás, csökkent vizeletürítés vagy a vizeletürítés megszűnése, akut veseelégtelenség.
Sötét színű vizelet, hányinger, vagy hányás, izomgörcsök, zavartság és görcsrohamok. Ezek az úgynevezett nem megfelelő antidiuretikushormon-termelés szindróma (SIADH) tünetei lehetnek.
· Nagyon ritka (10 000-ből legfeljebb 1 beteget érinthet):
Zavartság, eozinofil tüdőgyulladás (a tüdőgyulladás egy ritka fajtája), az orrnyálkahártya gyulladása (orrdugulás vagy orrfolyás), súlyos veserendellenességek, vérvizsgálatok eredményeinek a változásai, mint a fehérvérsejtszám és vörösvértestszám csökkenése, alacsony hemoglobinszint és vérlemezkeszám, magas kalciumszint a vérben, a máj működésének zavara.

-
Nem ismert (a rendelkezésre álló adatokból a gyakoriság nem állapítható meg):
Kóros EKG-lelet, a laboratóriumi vizsgálatok eredményeinek változásai: magas húgysavszint a vérben és magas vércukorszint, rövidlátás (miópia), homályos látás, látáskárosodás, látásromlás vagy szemfájdalom a magas szembelnyomás miatt (a szem érhártyáján belüli folyadékfelhalmozódás [koroideális effúzió vagy folyadékgyülem] vagy akut zárt zugú zöldhályog lehetséges jelei), az ujjak vagy lábujjak elszíneződése, zsibbadása és fájdalma (Raynaud‑jelenség). Ha Ön szisztémás lupusz eritematózuszban (egy bizonyos típusú kollagén‑betegségben) szenved, a betegsége rosszabbodhat.
Előfordulhatnak a vér, a vesék, a máj, illetve a hasnyálmirigy rendellenességei, és a laboratóriumi próbák (vérvizsgálatok) eredményeinek a változásai is. Kezelőorvosa vérvizsgálatokat végeztethet, hogy ellenőrizze az Ön állapotát.
Ha ezeket a tüneteket tapasztalja, akkor a lehető leghamarabb forduljon kezelőorvosához.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Coverex-AS Komb Forte filmtablettát tárolni?
A gyógyszer gyermekektől elzárva tartandó!
A dobozon és a tartályon feltüntetett lejárati idő után ne szedje ezt a gyógyszert.
A tartályon feltüntetett lejárati idő az adott hónap utolsó napjára vonatkozik.
A nedvességtől való védelem érdekében tartsa a tartályt jól lezárva. Ez a gyógyszer nem igényel különleges tárolási körülményt.
Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz a Coverex-AS Komb Forte filmtabletta?
· A készítmény hatóanyagai: perindopril-arginin és indapamid.
Egy filmtabletta 10 mg perindopril-arginint (megfelel 6,79 mg perindoprilnek) és 2,5 mg indapamidot tartalmaz.
· A tabletta egyéb összetevői:
Tablettamag: laktóz-monohidrát, magnézium-sztearát (E470B), maltodextrin, vízmentes kolloid szilícium-dioxid (E551), karboximetilkeményítő-nátrium (A típus);

Filmbevonat: glicerin (E422), hipromellóz (E464), makrogol 6000, magnézium-sztearát (E470B), titán-dioxid (E171).
Milyen a Coverex-AS Komb Forte filmtabletta külleme és mit tartalmaz a csomagolás?
A Coverex-AS Komb Forte fehér, kerek filmtabletta, 8 mm-es átmérővel és 11 mm-es görbületi sugárral. Egy filmtabletta 10 mg perindopril‑arginint és 2,5 mg indapamidot tartalmaz. 

14 darab, 20 darab, 28 darab, 30 darab, 50 darab, 56 darab, 60 darab, 90 darab, 100 darab vagy 500 darab filmtabletta polipropilén tablettatartályban.
Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja és a gyártó

A forgalomba hozatali engedély jogosultja
Egis Gyógyszergyár Zrt.

1106 Budapest, Keresztúri út 30-38.
Magyarország
Gyártók
Les Laboratoires Servier Industrie (LSI)
905 route de Saran

45520 Gidy – Franciaország

és

Servier (Ireland) Industries Ltd. (SII)
Gorey Road

Arcklow – Co. Wicklow – Írország

és

ANPHARM Przedsiębiorstwo Farmaceutyczne S.A.

ul. Annopol 6B

03-236 Warszawa – Lengyelország

Ezt a gyógyszert az Európai Gazdasági Térség tagállamaiban az alábbi neveken engedélyezték: 
	Belgium
	COVERSYL PLUS 10mg/2,5mg 

	Bulgária
	TERTENSIF COMBI 10 mg/2.5 mg

	Franciaország
	Perindopril arginine/Indapamide Servier 10 mg/2,5 mg comprimé pelliculé

	Lengyelország
	TERTENSIF BI-KOMBI 

	Lettország
	Perindopril arginine /Indapamide Servier 10 mg / 2,5 mg

	Luxemburg
	COVERSYL PLUS 10mg/2,5mg

	Magyarország
	Coverex-AS Komb Forte

	Olaszország
	TERAXANS 10 mg/2,5 mg

	Románia
	NORIPLEX 10 mg/2,5 mg

	Szlovákia
	PRESTARIUM FORTE COMBI A

	Szlovénia
	TertensifKomb 10mg/2,5mg filmsko obložene tablete

